Triccheballacche

Triccheballacchea Italia hegoaldeko musika tresna bat da idiofonoen taldekoa. Napoli hiriko musika tradizionalean erabiltzen da, inauterietan bereziki.

 Izena 
Musika tresna honen izenean mailuek sortzen duten tric-trac onomatopeia azaltzen da, eta horri ballacche ("dantzatu") hitza gehitzen zaio. Tric-ballac izena ere erabiltzen da.

Napolitar hizkuntzan triccheballacche izenak bestelako erabilera moderno bat du; konplikatua edo nahasgarria esan nahi du. 2006an jarri zen modan, Barbara D'Ursok aurkeztutako "La Fattoria" reality showean erabili zenean.

 Deskribapena 
Zurezko euskarrian sartutako elkarren kontra jotzen diren zurezko hiru mailu dira. Erdikoa finko dago eta beste biak mugikorrak dira. Alde batean metalezko 6 txinda ditu. Apaingarritzat koloretako artilezko sortak ditu.

Oinarrian iltze bidez zurezko pieza batera finkaturik daude hiru mailuak. Tresnaren erdialdean bigarren pieza horizontal bat du, erdiko mailua finko mantentzen duena eta alboetakoek mugitu ahal izateko erregulatutako tarteak dituena.

Tamaina desberdinetako triccheballaccheak daude, txikienek 30 cm inguruko altuera izaten dute baina badira bi metroko altuera dutenak ere.

 Teknika 
Alboetan dauden mailu biak musikariak mugitzen ditu, eta finko dagoen erdiko mailua jotzean musika tresna honen soinu bereizgarria sortzen da, panderoan gertatzen den bezala bibrazioak metalezko txindak mugitzen baititu. Erdiko mailua kolpatzeari txinden bibrazioak gehitzen zaizkionez soinu ozena ateratzen du.

 Historia 

Napoli eta inguruko inauterietan agertzen den musika tresna adierazgarrienetako bat da, putipùarekin eta scetavajasearekin batera.

XVI. mendean dagoeneko aipatzen da triccheballacchea, Inferno Napoletano izeneko poema lizunen bilduman hain zuzen ere. XVII. mendean Basileren Lo Cunto de’ li Cunti liburuan aipatzen da “Michelemmà”  abestiari laguntzen, ezagutzen den napolitar abesti zaharrena hain zuen ere.

XX. mendean, L'Oro di Napoli filmean, Totòk "Pazzariello" bat jotzen du triccheballacchedun banda batek lagunduta.

 Inauteriak 
280px|thumb|Palma Campaniako "Quadriglie" desfilea, atzean triccheballaccheak ikusten dira.
Napoliko inauterietan desfile handiak egiten dira. Ibilbidean Napoliko dantza tradizionalak erakusten dira, triccheballacchearen soinu erritmikoak lagunduta.

Palma Campaniako "Quadriglie" desfilea nabarmentzekoa da. Milaka partehartzaile izaten ditu, guztiek mozorro ikusgarriak dituztela dantzan egiten dute ibilbidea triccheballaccheak, putipùak eta scetavajasseak lagunduta.

 Iruditegia 

 Erreferentziak 

 Kanpo estekak 
 Soinueneako fitxa

Kategoria:Italiako musika tresnak
Kategoria:Perkusio instrumentuak
Kategoria:Idiofonoak